29.9.2023
FI
Euroopan unionin virallinen lehti
C 344/99
Kaaviossa 11 esitetään kehittyneitä tai keskitason pilvipalveluja käyttävien yritysten osuutta kuvaavat digitaalisen vuosikymmenen ja perustason kehityspolut.
Nykytilanteen mukaisessa skenaariossa vuoden 2030 arvioitu arvo jää vuoden 2030 tavoitearvosta noin 10 prosenttiyksikköä, jos lisäinvestointeja ei toteuteta (perustason kehityspolun mukainen ennuste vuodelle 2030 on 66 %).
Kaavio 11 Pilvipalveluja käyttävien yritysten osuus EU:ssa.
Aiemmat tiedot, digitaalisen vuosikymmenen kehityspolku ja perustason kehityspolku kohti vuotta 2030 (25)
Massadata: S-kirjaimen muotoisen käyrän kuvaaman teknologian käyttöönoton perustelut pätevät tähänkin tapaukseen.
Massadata-analyysin käyttöönoton odotetaan olevan alussa hidasta, kiihtyvän jonkin ajan kuluttua ja saavuttavan hitaamman lopullisen käyttöönoton.
Tämä johtuu todennäköisesti erittäin pienistä yrityksistä, joilla saattaa olla vähemmän kannustimia ottaa käyttöön massadatateknologioita.
Myös tässä tapauksessa markkinoiden saturaatiopisteeksi on määritetty 80 prosenttia, joka on 75 prosentin tavoitteen yläpuolella, jotta voidaan ottaa huomioon nousu vielä tavoitteen saavuttamisen jälkeenkin.
Leviämisnopeuteen liittyvä parametri asetetaan niin, että 75 prosentin tavoite saavutetaan vuoteen 2030 mennessä digitaalisen vuosikymmenen kehityspolulla.
Kaaviossa 12 esitetään massadata-analyysiä käyttävien yritysten osuutta kuvaavat digitaalisen vuosikymmenen ja perustason kehityspolut.
Nykytilannetta vastaavassa skenaariossa vuoden 2030 arvioitu arvo on selvästi vuoden 2030 tavoitteen alapuolella (perustason kehityspolun mukainen ennuste vuodelle 2030 on 34 %).
(25) Kauden 2014–2020 osalta käytetään Eurostatin indikaattoria ”Yritykset, jotka ostavat vähintään yhtä seuraavista pilvipalveluista: yrityksen tietokannan ylläpito, kirjanpito-ohjelmistosovellukset, asiakassuhteiden hallinnan ohjelmistot, laskentateho” (koodi E_CC_GE_ME).
Sarjassa on katkos vuonna 2021, jolloin käytössä oli indikaattori ”Yritykset, jotka ostavat kehittyneitä tai keskitason pilvipalveluja”.
Tähän indikaattoriin sisältyvät seuraavat pilvipalvelut: kirjanpito-ohjelmistot (CC_PFACC); toiminnanohjauksen ohjelmistot (CC_PERP); asiakassuhteiden hallinnan ohjelmistot (CC_PCRM); tietoturvaohjelmistot (CC_PSEC); tietokannan ylläpito (CC_PDB) ja isännöity ympäristö sovellusten kehittämiselle (CC_PDEV).